b'\n_START_ARTICLE_\nAnticostinsaari\n_START_SECTION_\nLuonto ja maantiede\n_START_PARAGRAPH_\nAnticostinsaaren pituus on yli 220\xc2\xa0kilometri\xc3\xa4, leveys enimmill\xc3\xa4\xc3\xa4n 56\xc2\xa0kilometri\xc3\xa4 ja pinta-ala l\xc3\xa4hes 8\xc2\xa0000 neli\xc3\xb6kilometri\xc3\xa4. Sen kallioper\xc3\xa4 on siluuri- ja ordovikikausilla muodostunutta kalkkikive\xc3\xa4, jota peitt\xc3\xa4v\xc3\xa4t useista eri l\xc3\xa4hteist\xc3\xa4 per\xc3\xa4isin olevat sedimenttikivilajit. Maasto on suhteellisen tasaista ja keskim\xc3\xa4\xc3\xa4rin 126\xc2\xa0metrin korkeudella merenpinnasta._NEWLINE_Saarella vallitsee subboreaalinen meri-ilmasto, jolle ovat tyypillisi\xc3\xa4 viile\xc3\xa4t kes\xc3\xa4t ja leudot talvet. Ilman l\xc3\xa4mp\xc3\xb6tila on keskim\xc3\xa4\xc3\xa4rin \xe2\x88\x9210\xc2\xa0\xc2\xb0C tammikuussa ja 15\xc2\xa0\xc2\xb0C hein\xc3\xa4kuussa. Talvella sataa paljon lunta._NEWLINE_Saaren mets\xc3\xa4t kuuluvat Kanadan havumets\xc3\xa4vy\xc3\xb6hykkeeseen, ja niiden valtapuita ovat valkokuusi, mustakuusi ja palsamipihta. Suuren valkoh\xc3\xa4nt\xc3\xa4peurakannan vuoksi pensaskasvillisuus on niukkaa. Saaren it\xc3\xa4osissa on metsien lis\xc3\xa4ksi turvesoita._NEWLINE_Alkuper\xc3\xa4isi\xc3\xa4 nis\xc3\xa4k\xc3\xa4slajeja ovat amerikansaukko, kettu, peurahiiri sek\xc3\xa4 lepakoihin kuuluvat pikkuruskosiippa ja Myotis septentrionalis. Mustakarhu ja amerikann\xc3\xa4\xc3\xa4t\xc3\xa4 ovat h\xc3\xa4vinneet sukupuuttoon 1900-luvulla. Saarelle istutetuista nis\xc3\xa4k\xc3\xa4slajeista elinvoimaisimpia ovat valkoh\xc3\xa4nt\xc3\xa4peura, hirvi, lumikenk\xc3\xa4j\xc3\xa4nis, kanadanmajava sek\xc3\xa4 piisami. Runsaaseen linnustoon kuuluu varsinkin merilintuja. Saaren valkop\xc3\xa4\xc3\xa4merikotkakanta on yksi merkitt\xc3\xa4vimmist\xc3\xa4 Pohjois-Amerikan koillisosissa. Istutetuista lintulajeista ovat menestyneet r\xc3\xb6yhel\xc3\xb6pyy ja kanadanpyy.\n_START_SECTION_\nHistoria ja merkitys\n_START_PARAGRAPH_\nAnticostinsaari oli l\xc3\xa4hes asumaton vuoteen 1895 saakka, jolloin saaren osti ranskalainen suklaamestari Henri Menier tavoitteenaan kehitt\xc3\xa4\xc3\xa4 siit\xc3\xa4 lomakohde mets\xc3\xa4st\xc3\xa4jille ja kalastajille. H\xc3\xa4n yritti istuttaa saarelle valkoh\xc3\xa4nt\xc3\xa4peuroja, biisoneita ja saksanhirvi\xc3\xa4, mutta vain peurat sopeutuivat uuteen ymp\xc3\xa4rist\xc3\xb6\xc3\xb6n. Menier\xe2\x80\x99n laivaamista 220 valkoh\xc3\xa4nt\xc3\xa4peurasta on sittemmin muodostunut jo yli 150\xc2\xa0000 yksil\xc3\xb6n populaatio, joka on suurempi kuin miss\xc3\xa4\xc3\xa4n muualla Pohjois-Amerikan it\xc3\xa4osissa. 1900-luvulla saaren omistus vaihtui mets\xc3\xa4yhti\xc3\xb6lt\xc3\xa4 toiselle, kunnes se p\xc3\xa4\xc3\xa4tyi vuonna 1974 Qu\xc3\xa9becin provinssihallinnolle._NEWLINE_Anticostinsaaren pysyv\xc3\xa4 asutus on keskittynyt l\xc3\xa4nsik\xc3\xa4rjess\xc3\xa4 sijaitsevaan Port-Menier\xe2\x80\x99n kyl\xc3\xa4\xc3\xa4n, jossa el\xc3\xa4\xc3\xa4 noin 250 ihmist\xc3\xa4. Merkitt\xc3\xa4vin elinkeino on retkeilyyn, peuranmets\xc3\xa4stykseen ja lohenkalastukseen keskittyv\xc3\xa4 matkailu. Lis\xc3\xa4ksi saarella on toiminut vuodesta 1995 l\xc3\xa4htien mets\xc3\xa4yhti\xc3\xb6 Produits forestiers Anticosti. Yhti\xc3\xb6 kaataa puita 150\xc2\xa0000\xe2\x80\x93175\xc2\xa0000 kuutiota vuodessa ja kehitt\xc3\xa4\xc3\xa4 mets\xc3\xa4nhoitoa yhteisty\xc3\xb6ss\xc3\xa4 Kanadan luonnonvaraministeri\xc3\xb6n kanssa. Qu\xc3\xa9becin provinssihallinto on perustanut saarelle Parc national d\xe2\x80\x99Anticostin kansallispuiston (572 km\xc2\xb2) ja Pointe-Heathin (19 km\xc2\xb2) ja Grand-Lac-Sal\xc3\xa9n (24 km\xc2\xb2) luonnonsuojelualueet.'